སྔོན་བསྟན་པའི་བདག་པོ་རྫོགས་སངས་རྒྱས། །ཡབ་ཟས་གཙང་སྲས་པོ་བཅོམ་ལྡན་འདས། །ཉིད་སྟོན་པར་བྱང་ཆུབ་ཚུལ་བསྟན་ཚེ། །སྐུ་གཤིན་རྗེ་གཤེད་ཡུལ་བདུད་སྡེ་བཏུལ། །སྲས་གསང་བའི་བདག་པོ་ལ་གསུངས་པའི། །རྒྱུད་འབུམ་ཕྲག་གསུམ་གྱི་བདག་ཉིད་ཆེ། །མ་འཁའ་འགྲོའི་བཀའ་ཡིས་རྒྱས་བཏབ་ཏེ། །ཡོངས་འགྲོ་བའི་བསགས་པའི་ཡུལ་མ་གྱུར། །སྐབས་དེར་ནི་གྲུབ་ཆེན་བི་རུ་པས། །ལྷ་གཤིན་རྗེ་གཤེད་ལ་ལུང་ནོས་ནས། །རྒྱུད་རྒྱས་པའི་དོན་ཕྱུང་ཡི་གེ་བརྒྱད། །གནས་དབུས་འགྱུར་ཚལ་དེར་སྤེལ་ཞེས་གྲགས། །ཕྱིས་བོད་འདིར་ལོ་པཎ་གྲངས་མང་ཡང་། །འདིར་འགྲོ་བའི་མེ་ལོང་གློ་བོའི་ལུགས། །ལམ་རིམ་གཉིས་ཟུང་འབྲེལ་རྨད་བྱུང་སྲོལ། །དོན་ཤིན་ཏུ་སྤྲོས་མེད་ཕུལ་དུ་ཕྱིན། །འདི་ངོར་ཆེན་ཞབས་ལས་མུས་པ་ཆེ། །དཔལ་ཤཱཀྱའི་མཚན་མཆོག་ལྡན་དེས་མནོས། །རྗེ་དེས་གསུངས་སེམས་དཔའ་བྲག་དཀར་བས། །མཁན་བཀྲ་ཤིས་རྣམ་པར་རྒྱལ་ལ་སྩལ། །མི་ཁོ་བོས་ལན་མང་ཐོས་ནས་ཀྱང་། །ཆོས་བརྒྱུད་པའི་ཆེ་བ་དབྱུང་བའི་ཆེད། །ཡིད་མོས་དུངས་བསྐྱེད་ནས་ཞུས་པ་ལགས། །ཁྱེད་སྐལ་ལྡན་ཡོད་ན་སེམས་ལ་ཆོངས། །ཕྱི་གཉིས་སྣང་གཟུང་འཛིན་གཤིན་རྗེའི་ཚོགས། །ནང་གཉིས་མེད་བདེ་གསལ་གཤེད་པོ་ཡིན། །སེམས་རང་རིག་ནང་དུ་མཐར་མཛད་པ། །དབྱིངས་དེ་ལ་མ་ཡེངས་ལྷོད་ཀྱི་ཞོག །ཅེས་དང་། ཡང་གཤིན་རྗེ་མཐར་བྱེད་ནག་པོའི་དབང་དུ་བྱས་ནས་ཀྱང་བརྗོད་པ། སྔོན་ཨུ་རྒྱན་རྡོ་རྗེའི་གནས་མཆོག་དེར། །ཡུལ་རྒྱ་གར་ནས་བགྲོད་ལ་ལི་ཏས། །ཡུལ་སྐལ་བ་བཟང་པོའི་ལུང་བསྟན་བཞིན། །ལྷ་འཇིགས་མཛད་རྒྱུད་རྒྱལ་རྟོག་བདུན་ཕྱུངས། །ཡུལ་རྒྱ་གར་པཎ་གྲུབ་གྲགས་ལྡན་དང་། །བོད་ཡུལ་དུ་ལོ་ཙཱ་དུས་མ་ཡིས། །བཤད་འབྲེལ་དང་གདམས་ངག་མཐའ་ཡས་པས། །ས་སྟེངས་ཀུན་ཁྱབ་ཀྱི་དར་རྒྱས་བྱུང་། །དེ་དག་ལས་ཁྱད་པར་འཕགས་པའི་གནས། །ཡོངས་ཀུན་ཁྱབ་གྲགས་ཆེ་རྭ་ལོའི་སྲོལ། །ཁོང་མཐུ་སྟོབས་ཀྱི་སྙན་པ་རྒྱ་ཆེ་བས། །དུས་དེང་སང་མཁས་རྨོངས་ཡོངས་ལ་ཁྱབ། །རྭ་རྡོ་རྗེའི་གྲགས་དེའི་ཐུགས་མཛོད་ནས། །རྒྱུད་རྐྱང་གི་གནད་དྲིལ་སྦས་པའི་ནོར། །ལྷ་དགྲ་གདོང་འཇིགས་གསུམ་གུང་བསྟུན་པའི། །འུད་བཤད་ཀྱི་སྙན་སྒྲོགས་གཞན་ལ་འཆད། །རྒྱུད་དཔང་བཞག་སྙིང་པོ་གནད་འདོམས་ཆོས། །ལྡོང་མཁས་པའི་ཞལ་སྒོ་ལས་འོངས་པའི། །རྒྱུད་འགྲོ་མགོན་འཕགས་པ་ལ་བརྒྱུད་ཉིད། །དཔལ་ཤཱཀྱའི་མཚན་ཅན་མཆོག་ལྡན་དེས་(ཁྭ་ཆར་སོགས་བཞི་ལ)གསན། །བསྔགས་ཆེ་བའི་ལག་ལེན་གཡེར་པོ་ཆེ། །གཞན་བསད་པས་ཚེ་རིང་འགྱུར་བ་སོགས། །ཁོ་ཐེག་ཆུང་སྐྲག་སྐྱེད་གསང་བའི་གཏམ། །འཕྲུལ་ཇི་སྙེད་ཡོད་དོ་ལེགས་པར་སློབས། །གཞི་བྱང་ཆུབ་སེམས་མཆོད་འཇམ་པོའི་ངང། །དབྱངས་ཧཱུྃ་གི་ང་རོའི་སྒྲ་སྒྲོགས་པའི། །མདངས་འཇིགས་མཛད་རྡོ་རྗེའི་ཧེ་རུ་ཀ། །དབྱིངས་མ་བཅོས་ངང་དུ་ལྷན་གྱིས་བཞོག །ཅེས་དང་། ཕ་རྒྱུད་ལ་གཉིས་སུ་ཕྱེ་བའི་འདོད་ཆགས་འདུལ་བ་གསང་བ་འདུས་པ་ལ་ཡང་འཕགས་ཞབས་སྒོ་གཉིས་སུ་འབྱེད་པའི་དང་པོ་ལྟར་ན་ཡང་བརྗོད་པ། སྔོན་དང་པོའི་དང་པོ་གཏམ་བཞག་པ། །ལྷ་ཨིཎྡྲ་བྷུ་ཏིར་སྐད་པའི་རྗེ། །ལས་སྐལ་བ་ལྡན་པའི་མི་དབང་ལ། །ཆོས་ཐེག་པའི་མཐར་ཐུག་རྒྱལ་བས་བསྟན། །གནས་ཨུ་རྒྱན་གླིང་དེར་གྲུབ་བརྙེས་པའི། །རྒྱུ་ཀླུ་ལས་གྱུར་པའི་རྣལ་འབྱོར་མས། །(*བུ་)བ་སུ་ཀལྤས་རྗེས་བཟུང་ནས། །དཔལ་ས་ར་ཧ་ནས་ཀླུ་སྒྲུབ་བརྒྱུད། །གནས་འཕགས་ཡུལ་པཎ་ཆེན་མཁས་རྣམས་ཀྱིས། །བཤད་ཆོས་ཀྱི་སྙིང་པོ་འདུས་པར་མཛད། །རྒྱན་བདུན་དུ་ཕྱེད་བའི་ལེགས་བཤད་ཀྱིས། །དཔེ་དངས་པའི་མཁའ་ལ་ཉི་ཤར་བཞིན། །དུས་དེ་ཚེ་མཚར་པོའི་མཚར་གཏམ་ནི། །དབྱིངས་མཁའ་ལ་ཉི་ཟླ་རྣམ་གཉིས་ཡོད། །སྣོད་ས་ལ་གསལ་བ་རྣམ་གཉིས་ཡོད། །སྒྲོན་གསལ་ལ་དེ་སྐད་མཚན་ཡང་བཞག །ལྗོངས་གངས་རིའི་ཁྲོད་འདིར་མར་འགོས་ཀྱི། །བཤད་བསྒྲུབ་ཀྱི་ཆུ་བོ་ཟུང་སྦྲེལ་རྣམས། །རྗེ་རྡོ་རྗེ་འཆང་དངོས་ངོར་ཆེན་པས། །དཔལ་ཤཱཀྱའི་མཚན་མཆོག་ལྡན་ལ་གཏད། །འཆད་རྩོམ་རྣམ་བཤད་སྒོ་བརྒྱའི་འཕྲུལ་ཕྱེ་ནས། །དོན་རང་གཞན་གྱི་གནས་ཚུལ་མ་འདྲེས་པའི། །ངོ་མཚར་བའི་གཟིགས་མོ་རྒྱ་ཆེ་བ། །ཁོང་ཆོས་སྤྱན་ཡངས་པོའི་མིག་ལམ་བསྟན། །གསང་གསུམ་གྱི་འདུས་པ་རང་སེམས་ཀྱི་དབུས། །དེ་ཐོག་མཐའ་མེད་པའི་བྱང་ཆུབ་སེམས། །དོན་འབྲལ་མ་མྱོང་བའི་རང་གནས་དེར། །ངོ་ཤེས་ཀྱི་རྒྱང་སོ་ཚུགས་ལ་བཞུགས། །ཅེས་དང་། ཕ་རྒྱུད་འདུས་པ་ཡེ་ཤེས་ཞབས་ལུགས་ལྟར་ན་ཡང་སྦྱར་ཏེ་བརྗོད་ན། དཔལ་གསང་བ་ཡེ་ཤེས་མཁས་པའི་བློ། །བློ་ཐེ་ཚོམ་མདུད་བཅིངས་སེལ་བའི་སྒོ། །སྒོ་འབྱེད་བརྩོན་གྱི་བྱེད་པོ་མ་རྙེད་དུས། །དུས་ཡུན་རིང་མཐའ་མེད་ནགས་སུ་འཁྱམས། །སྐབས་དེར་ནི་ལས་ཅན་རེ་སྐོང་བའི། །ལྷ་འཇམ་པའི་རྡོ་རྗེའི་རྣམ་འཕྲུལ་ཡང་། །འཕྲལ་མ་ངེས་ཁྱིམ་བཙུན་ཁྱི་མོའི་གཟུགས། །ཡུམ་དམན་པའི་རྣམ་པར་སྤྲུལ་ནས་བསྟན། །མཐར་སྤྲུལ་པའི་སྣང་བ་འཇའ་འདྲའི་ཚུལ། །ཡུལ་སྣང་ལ་རང་བཞིན་མེད་བསྟན་ནས། །དཔལ་འཇམ་དབྱངས་ཞལ་ལུང་མཚར་ཆེ་བས། །མགོན་སངས་རྒྱས་ཡེ་ཤེས་ཚིམ་པར་མཛད། །དུས་དེ་ཚེ་འཕགས་ཡུལ་མཐའ་དག་ཏུ། །གཏམ་གསར་དུ་གྲགས་པའི་མོས་གདུངས་ཀྱིས། །རང་ལས་འཕྲོའི་དབང་བསྒྱུར་སློབ་མའི་ཚོགས། །སྤྲིན་ཕྱོགས་བཅུའི་མཁའ་ལས་འདུ་བ་བཞིན། །བོད་ཡུལ་དུ་སྔ་འགྱུར་ལོ་ཆེན་སྲོལ། །བར་འགྱུར་དེ་གཉོས་ཀྱི་ལོ་ཙཱ་ལུགས། །ཕྱིས་འགྱུར་གྱི་བླ་མ་གཉན་ལོ་ནས། །གནམ་ཁའུ་པ་མཆེད་ལས་ལེགས་པར་བརྒྱུད། །རྗེ་ས་སྐྱའི་ཡབ་ཆོས་ཟླ་མེད་པ། །དཔལ་གོང་མ་ལྔ་ལས་ལེགས་བརྒྱུད་དེ། །རྗེ་བླ་མའི་རྒྱལ་ཚབ་གང་དེ་ནས། །དཔལ་ཤཱཀྱའི་མཚན་མཆོག་ལྡན་ལ་བབས། །བློ་མ་རིག་སྒོ་ལྔའི་སྦུབས་ཕྱེ་ནས། །སེམས་རང་རིག་ཡེ་ཤེས་ལྷག་ཤར་བའི། །ཡིད་གཉིས་འཛིན་མུན་པའི་ཡུལ་འདས་པ། །དབྱིངས་འདི་ལ་འཇམ་པའི་རྡོ་རྗེ་ཟེར། །ཅེས་དང་། གཉིས་པ་མ་རྒྱུད་འཁོར་ལོ་སྡོམ་པ་དང་སྦྱར་ཏེ་བརྗོད་ན། དུས་རྩོད་ལྡན་ངང་མཚུངས་ཚུལ་བསྟན་པའི། །ལྷ་དབང་ཕྱུག་འཁོར་བཅས་འདུལ་དོན་དུ། །དཔལ་རྡོ་རྗེ་འཆང་སྤྲུལ་པའི་སྐུར་སྟོན་པ། །མིང་དེ་ལ་འཁོར་ལོ་བདེ་མཆོག་སྐད། །གནས་འཛམ་གླིང་ཡུལ་ཆེན་སོ་བདུན་ན། །ཡུལ་རང་སྣང་སོ་སོའི་རྣམ་འགྱུར་ནི། །ཕྱི་ནང་དང་མཚུངས་པར་བརྡ་སྦྱོར་བའི། །འཕྲུལ་ཡེ་ཤེས་རོ་མཉམ་སྒྱུ་མའི་གར། །ནུབ་ཨུ་རྒྱན་སྤྲུལ་པའི་ཞིང་མཆོག་གི །ཡུམ་ཡེ་ཤེས་མཁའ་འགྲོ་མ་ལུས་པའི། །ཐུགས་གར་བུའི་སྙིང་ཁྲག་ཡོངས་ཕྱུང་བ། །ས་ཐོབ་ཀྱི་ལུ་དྲིལ་ནག་པོ་སོགས་སྲོལ། །དཔལ་ནཱ་རོའི་མན་ངག་སློབ་བཤད་ནི། །བལ་ཕམ་ཐིང་གསུང་སྒྲོས་མལ་ལོ་ལས། །འཁོན་ས་སྐྱའི་རྗེ་བཙུན་ལེགས་བརྒྱུད་དེ། །རྗེ་གསུམ་ལས་པན་ཆེན་ཆོས་རྗེས་ཞུས། །མ་རྒྱུད་ལ་སྦྱངས་པ་མཐར་སོན་ཞིང་། །ཚིག་དོན་བཅས་ཡིད་ལ་ཉེར་འཇགས་ཀྱང་། །མགོན་ཤཱཀྱའི་རིང་ལུགས་སྤེལ་བའི་ཆེད། །ཀླད་ནས་ཀྱང་མཆོག་འདི་བརྒྱུད་པར་ལྡན། །ཆོས་རྣལ་འབྱོར་གསང་མཐའི་ཤིང་རྟའི་སྲོལ། །མ་ཌཱ་ཀའི་ངེས་གསང་ཁོལ་ཕྱུང་བ། །ལམ་མྱུར་བདེ་ཚང་རྒྱ་ཟབ་མོའི་གནད། །མི་སྐལ་བ་ཅན་གྱི་ཆོས་སྐལ་ལགས། །དོན་སྲིད་དང་ཞི་བའི་དཔལ་གྱུར་ཏེ། །ཡུལ་གང་ཤར་སྣང་བའི་འཁོར་ལོ་རྣམས། །སེམས་བདེ་སྟོང་ངོ་བོར་ཉེར་སྡོམས་པའི། །འདིར་གདོད་མའི་རང་བབས་བཟོ་མེད་སྐྱོངས། །ཅེས་དང་། གཉིས་སུ་མེད་པའི་རྒྱུད་ལས་ཐོག་མར་ཟབ་པ་གཉིས་སུ་མེད་པའི་རྒྱུད་དགྱེས་པ་རྡོ་རྗེ་ལྟར་བརྗོད་ན། རྒྱུད་མ་ལུས་ཡངས་རྩེ་མཐར་སོན་པའི། །སྔགས་གསང་བ་ཆེན་པོ་རྣམས་ཀྱི་སྲོག །ཆོས་ཀུན་ཤེས་མཐར་སྟོན་ཐེག་པའི་རྩེ། །དཔལ་དགྱེས་པ་རྡོ་རྗེ་མ་ལགས་སམ། །ཡུལ་བརྒྱ་བོད་ཀུན་དུ་ཡོངས་གྲགས་པའི། །ཆོས་རྩོད་པ་མེད་པའི་ལམ་པོ་ཆེ། །ཁོང་མཁས་གྲུབ་དུ་མ་གཤེགས་པའི་བཤུལ། །འདི་གོང་ན་གཞན་མེད་ཤིང་རྟའི་སྲོལ། །ལྷ་དགྱེས་པའི་རྡོ་རྗེའི་ལུགས་མང་ཡང་། །སྔོན་ད་ལྟའི་བར་དུ་སྙན་རྒྱུད་བཞི། །རྒྱུན་ཆད་པ་མེད་པའི་ཡིད་ཆེས་མཆོག །དཔལ་བིརྺ་པ་ཡི་ཐུགས་ཀྱི་བཅུད། །ལམ་འབྲས་བུར་བཅས་པའི་གདམས་པ་ནི། །ཁྲིད་ལམ་སྐོར་བརྒྱད་ཀྱི་དབུས་བཞུགས་པའི། །ཟབ་རྒྱ་ཆེའི་ངེས་གནས་གཞལ་དཀའ་བ། །ཆོས་མདོ་རྒྱུད་ཀུན་འདུས་རྒྱ་མཚོའི་ཉིད། །མི་བློ་ཆུང་ལུས་རྩལ་ཧཾ་པའི་རྐྱལ། །ཆུ་རྒྱ་མཚོའི་ཕ་རོལ་ཇི་ལྟར་བརྒལ། །ལམ་སྨིན་གྲོལ་གྲུ་རྫིངས་ལེགས་བསྡམས་ནས། །མཐའ་འཁོར་བའི་རྒྱ་མཚོའི་ཕ་མཐར་འགྲོ། །རྗེ་ཀུན་དགའི་མཚན་མངའ་བཟང་པོའི་ཞབས། །ཞབས་གཙུག་ཏུ་བཀོད་པའི་ལེགས་བྱས་མཐར། །མཐར་ཕྱིན་པའི་གདམས་པ་བདུད་རྩིའི་རྒྱུན། །རྒྱུན་མ་ལུགས་ཤཱཀྱའི་ཞལ་སྒོར་སིམ། །ཐབས་ཤེས་རབ་མཉམ་སྦྱོར་གཉིད་མེད་རྒྱུད། །རྒྱུད་ཡ་རྒྱལ་ལས་བརྒལ་ཟུང་འབྲེལ་གནད། །གནད་སྙིང་པོའི་ངེས་གསང་སེམས་ཀྱི་མཐིལ། །མཐིལ་ཕྱོགས་ཆར་མ་ལྷུང་དབུས་དེར་ཞོག །ཅེས་དང་། གཉིས་པ་རྒྱ་ཆེན་གཉིས་མེད་དུས་ཀྱི་འཁོར་ལོ་ལྟར་བརྗོད་ན། འདྲེན་སྲིད་གསུམ་བླ་མ་ཤཱཀྱའི་ཏོག །གནས་དཔལ་ལྡན་འབྲས་སྤུངས་མཆོད་རྟེན་ཆེར། །གསུང་ཚང་དབྱངས་ང་རོའི་སྒྲ་བསྒྲགས་པས། །དེ་དུས་ཀྱི་འཁོར་ལོ་རྩ་རྒྱུད་ཡིན། །དུས་དེར་ནི་ཤཱཀྱའི་རིགས་འཁྲུངས་པའི། །མཚན་ཟླ་བཟང་གྲགས་པའི་ཆོས་རྒྱལ་དེས། །ཐུགས་མི་བརྗེད་གཟུགས་སུ་ཉེར་བཞག་ནས། །བྱང་ཤམྦྷ་ལ་དེར་སྤེལ་ཞེས་གྲགས། །ཡོངས་ཐུབ་པས་ལུང་བསྟན་མངོན་གྱུར་པ། །རིགས་ལྡན་གྱི་ཐོག་མ་འཇམ་དབྱངས་གྲགས། །ཀུན་རྡོ་རྗེའི་རིགས་གཅིག་དབང་བསྐུར་ཞིང་། །བསྡུས་རྒྱུད་ཀྱི་གསང་མདུད་ལེགས་པར་བསྡོམས། །སྲས་པད་ཀར་རྒྱས་འབྲེལ་རྣམ་ཕྱེ་ལ། །འཕགས་གཞན་གྱི་མཛད་དང་སེམས་འགྲེལ་གསུམ། །དུས་ཞབས་ཀྱི་སྐྱེས་ཆེན་མཆེད་གཉིས་ཀྱི། །ལྔ་རིག་གི་པཎ་ཆེན་ཡོངས་ལ་བཤད། །ལོ་པཎ་གྱི་མཁས་པ་མང་རྒྱུད་མཐར། །བུ་དོལ་ཅེས་ཉི་ཟླ་ཟུང་སྦྲེལ་བས། །ནམ་ལངས་ལ་ཉི་ཤར་ཇི་བཞིན་དུ། །མི་ཤེས་པའི་མུན་པའི་སྨག་རུམ་བསལ། །བཀའ་འཁོར་ལོ་ཕྱི་མར་བསྟན་པ་ཡི། །དོན་ལེགས་པར་རྣམ་ཕྱེའི་ཆོས་འཁོར་ལྟར། །ནང་གསང་སྔགས་དེ་ལྟར་གསུང་བའི་གསང་། །དཔལ་ཤཱཀྱའི་མཚན་མཆོག་ལྡན་དེས་དགོངས། །དུས་གསུམ་འདི་དུས་མེད་རྟོགས་པའི་ཚུལ། །ཚིག་ཕྲད་ཀྱི་རྟོག་པས་མི་གཡེང་བར། །རང་རིག་པའི་འཁོར་ལོ་རང་གསལ་ལ། །སེམས་རྗེན་འཇོག་གནས་ལུགས་དུས་འཁོར་ལོ། །ཞེས་སོ། །དེ་ལྟར་རྒྱུད་སྡེའི་རྣམ་དབྱེ་ལས་འོངས་པའི་ཆོས་གང་དང་གང་ཡིན་པའི་བརྒྱུད་པའི་ཁུངས་སྦྲེལ་བའི་ལོ་རྒྱུས་ཀྱི་ཁོག་ཕུབ་མཐར་ལྷ་གང་ཡང་སེམས་ཀྱི་རང་བབས་དེ་གཅིག་པུའི་དབྱིངས་ལ་མཛུབ་མོ་ནང་བསྟན་གྱི་གླུར་བླངས་ཏེ། སྐལ་བ་ཅན་ལ་རང་ནོར་བུ་ལ་འཇོག་པའི་ཕ་ཕོགས་བྱིན་རླབས་དོན་གྱི་གནད་འབེབས་སུ་གྱུར་པའི་ཐ་ཚིག་གོ །དེ་ལྟར་རྒྱུད་སྡེ་གང་གི་སྒོ་དང་འབྲེལ་བའི་རྡོ་རྗེའི་གླུ་དབྱངས་ཉིད་ཡོངས་སུ་གྲུབ་པའི་རྗེས་དེ་ཉིད་ལ་སྔར་གྱི་ལས་ཀྱི་རྡོ་རྗེ་མཆེད་དག་གི་སྔ་མ་བཞིན་དུ་གུས་པའི་ཕྱག་གསུམ་བཙལ། པུས་བཙུགས་ཐལ་སྦྱར་གྱི་གུས་པའི་སྒོ་ནས་མགྲོན་གཅིག་ཏུ་བསྡེབས་ཏེ། ཨེ་མ་གསུང་དབྱངས་དག་པའི་བཀའ། །སྙིང་ལ་ཕན་པའི་ཆོས་ཀྱི་ཚིག །དོན་ཟབ་རྒྱ་ཆེ་ཆས་ཐོས་པས། །འདིར་ཚོགས་སྐལ་བ་རྨད་བྱུང་གྱུར། །ཅེས་བརྗོད་པ་སླར་ཡང་ཕྱག་བྱས་ནས། །ཆོ་ག་གང་དང་འབྲེལ་བའི་ལྷག་གཏོར་གཏོང་བ། རྗེས་བསྔོ་བ་སྨོན་ལམ་བཀྲ་ཤིས་ཀྱི་མཐར་རྟེན་གྱི་བར་དུ་ལེགས་པར་བསྒྲུབ་པའོ། །འདུལ་བར་བརྒྱད་སྟོན་མིང་སོགས་བཏགས་པའི་སྐབས། །མ་ཡི་ངོར་བྱས་དུས་རུང་ཟ་གནང་ཚུལ། །རང་གླིང་སྐྱ་རེང་ཤར་ནས་ངེས་གྲོལ་ཀྭའི། །དཔྱོད་ལྡན་ཡང་ཡང་གནང་བཀག་སོམས་ཤིག་གུ །བྱང་ཆུབ་སེམས་གོས་ཕམ་པའང་ལྟུང་བའི་གཟུགས། །རབ་གནས་ཙ་རུའི་བཟའ་བ་བསྟེན་པའི་སྲོལ། །སངས་རྒྱས་ལྷག་མས་སྡིག་པ་སྦྱོང་བའི་སྒོ། །རྣམ་མང་བཤད་ལ་རྗེས་སུ་དཔོག་པར་བྱོས། །དགོངས་ལྟོ་ཟ་ལ་སྐྲག་པའི་གནས་མེད་པར། །ཚོགས་འཁོར་སྤྱོད་ལ་སྐུར་འདེབས་སྨྲ་བ་གང་། །སྡོམ་གསུམ་གང་གི་ཚུལ་དང་མི་མཐུན་པའི། །བླུན་པོའི་རང་ལུགས་ནན་གྱིས་སྐྱོང་འདི་མཚར། །མདོར་ན་ཐེག་གསུམ་རང་རང་གཞུང་ལུགས་དག །དུས་འདིར་སྡོམ་གསུམ་ལྡན་པས་འགལ་མེད་པར། །གོང་མའི་བཅས་པས་འགོ་མ་ཟིལ་གནོན་པའི། །འཇུག་བདེའི་ལམ་འདིར་སྐལ་བཟང་འཇུག་གྱུར་ཅིག །ཅེས་ཚོགས་ཀྱི་འཁོར་ལོའི་ངེས་གསང་གི་རྡོ་རྗེའི་གླུ་དབྱངས་མཁའ་འགྲོ་བུང་བའི་ཚོགས་སྡུད་ཀྱི་ཡི་གེ་གྲོལ་མཆོག་གི་བློ་མཚོ་ལས་སོ། །
(ཛམ་ཐང་ལག་བྲིས་མ་དང་རྟག་བརྟན་པར་མ་དཔེ་བསྡུར་གྱིས་ཞུས་དག)